Aloaded

An Aloaded (e henc'hresianeg Ἀλωάδαι, Alôadai pe Ἀλωεῖδαι, Alôedai) a oa breudeur gevell, anvet Otos hag Efialtes (henc'hresianeg Ὦτος καὶ Ἐφιάλτης, Ỗtos kaì Ephiáltês, « Labous noz hag hurlink »), mibien da Boseidon ha da Ifimedeia (gwreg Aloeüs, en deus roet e anv dezhe) en mojennoù Henc'hres. Sellet e vez oute evel Titaned, daoust ma'z int bet ganet diwezhatoc'h eget mibien Gaia ha ma n'o deus liamm ebet gante. Deskrivet int gant Homeros. Hervezañ e oa bras meurbet o c'hened ha kreskiñ a raent eus un ilinad uhelder hag eus ur gourhedad ledander bep bloazHomeros, Odysseia XI. 305.

 Mojenn ar Ramzed 

E-giz ar Ramzed avat e oa fellet dezhe difial an Doueed. Kregiñ a rejont yaouank-kenañ o vac'hañ Ares en ur jarl arem, ma chomas trizek miz ken na zeuas Hermes da zieubiñ anezhañ dre guzhHomeros, Ilias V.385 ; Apollodoros (I. 7. § 4). Hervez ar skoliourΣbT Ilias V, 385., ez eo abalamour m'en doa lazhet Adonis, fiziet enne.

Pa oant erru en o nav bloaz e oant hardishaet ha fellet e oa bet dezhe pignat en oabl o verniañ menez Ossa war ar menez Olympos ha menez Pelion war menez Ossa. Gourdrouz a raent disec'hañ ar morioù o teurel menezioù e-barzh ha goleiñ an douaroù gant ar morioùApollodoros (I. 7. § 4). Zeus a foeltras anezhe neuze, met lezel a reas ar vuhez dezhe war goulenn Poseidon.

Ne baouezas ket an daou vreur da iriennañ a-enep an Doueed : Otos a felle dezhañ skrapat Hera, hag Efialtes a felle dezhañ kaout Artemis da wreg. Redek a rejont war lerc'h homañ ziwezhañ hag en em veñjañ a reas o lakaat anezhe d'ar marv dre finesa, en enez Naksos. Kemer a reas stumm ur c'harv ha tremen etrezo e doare ma diskarjont an eil egile gant o spegoù o klask tizhout anezhiPseudo-Apollodoros, Bibliotheke I. 53. Hervez lod all avat e vijent bet lazhet gant he breur Apollon "kent na greskas ar barv ouzh o groñj"Homeros, Odysseia XI. 305 ; Hyginus, Fabulae 28. Mod all ne vije ket bet a harz oute.

Boureviet e voent dibaouez en ifernioù : staget e oant kein-ouzh-kein ouzh ur golonenn kelc'hiet gant naeron, ha warni ur gaouenn hag a hope dibaouezHyginus Fabulae 28.; Virgilius Aeneis VI 582. Krediñ a raed e veze sunet gwad gant ar c'haouenned..

 Hengounioù all 

En holl an istorioù-se, an Aloaded n'int nemet tud, dezhe ur vent divoas. Hervez Diodoros Sikilia, na ra anv ebet eus danevelloù Homeros, e oant harozed a orin eus Thessalia kehelet e Naksos. Kaset e vijent bet gant o zad Aloeüs evit dieubiñ o mamm Ifimedeia hag o c'hoar Pankratis diouzh Traked o doa skrapet anezhe. Kannet o dije anezhe e Naksos ha dont da vezañ rouaned an enezenn a-raok lazhañ an eil egile e-kerzh un emgannDiodoros Sikilia, Bibliotheke, VI. 85. 1.

Lakaat a reer savidigezh meur a goeded war o c'hont ivez. Da skouer hini AloiumStefan Bizantion, s. v., pe hini Askra e BoiotiaPaosanias IX.29,1.

Hervez Pindaros e oa bet an daou vreur ar re gentañ o lidañ aberzhioù en enor d'ar Muzezed war menez HelikonPaosanias IX.29,1. Hervezañ ne azeulent ken teir muzez : Melete, Mneme, hag Aoide.

Bezioù an Aloided a veze diskouezet en amzer PaosaniasIX. 22. § 5 e-kichen keoded Antedon e Boiotia. E skridoù diwezhat e reer anv eus o eskern a vije bet war ziskouez e ThessaliaFilostratos Aten. Buhez ar Sofisted, I. 3..

 Mammennoù 

 Apollodoros, Bibliotheke (I, 7, 4). Lenn enlinenn
 Homeros, Ilias (V, 385) Lenn enlinenn, Odysseia (XI, 305). Lenn enlinenn
 Caius Julius Hyginus, Fablennoù (Fabulae) (XXVIII). Lenn enlinenn
 Paosanias Periêgêsis Hellados (IX, 22, 6). Lenn enlinenn
 Pindaros, telennganoù (IV, 89). Lenn enlinenn
 Virgilius, Aeneis (VI, 582). Lenn enlinenn

 Notennoù 

Rummad:Giganted
Rummad:Bugale Poseidon
Rummad:Ifernioù